જીવનમાં ક્યારેક માન્યામાં ન આવે એવી રમુજી ઘટનાઓ સર્જાતી હોય છે. કંઈક એવી જ વાત છે 2007ના દીપાવલી પર્વની. બેસતા વર્ષનો એ દિવસ હતો. અમે વહેલાં-ઊઠી પરવારીને મંદિરે દર્શન કરી પરત ફર્યા. ઘરે મહેમાનોની અવરજવર શરૂ થઈ ગઈ હતી. નવા વર્ષના દિવસે સૌ કોઈની ઘરે અવર-જવર વર્તાય. વડીલો-સગાં-સ્નેહીઓને મળવામાં બપોરનો એક ક્યારે વાગી જાય એની ખબર ન રહે. આ કારણથી મોટેભાગે લોકો બેસતા વર્ષે હૉટલમાં જમવાનું વધુ પસંદ કરે. અમારો પણ એવો જ વિચાર હતો પરંતુ ભીડને કારણે હોટલોમાં જગ્યા મળતાં લાંબો સમય વીતી જાય. આથી અમે ટિફિન લઈ આવવાનો મધ્યમમાર્ગ અપનાવ્યો !